**3. tétel: Ady Endre szerelmi lírája**

ÉLETPÁLYÁJA: Érmindszenten született 1877-ben.Édesapja Ady Lőrinc, nemes, „hétszilvafás” gazdálkodó. Paraszti sorban élt, néhány cseléddel művelte kis birtokát. Édesanyja Pásztor Mária, papok és tanítók leszármazottja. Érettségi után jogásznak tanult, de végül újságíró lett. 1901: A nívós és ellenzéki ’ Nagyváradi Napló’ kötelékébe lép.

1904: Nagyváradon megismeri Brüll Adél-t (Lédá-t) Brüll Adél Párizsban élő, nagy intelligenciájú nő. Léda magával vitte Adyt Párizsba, és ő ismertette meg Adyval Verlaine és Baudelaire, a francia impresszionista-szimbolista verselés nagyjainak költészetét. 1905-ben hazatért Budapestre, ahol állást kapott a liberális-radikális szellemű ’Budapesti Naplónál’.

1906 februárjában megjelent 3. verseskötete, az első „igazi Ady-kötet” (*Új versek*), amiért sokan támadták Ady-t. De voltak, akik mellé álltak, mert megérezték költészetének meghökkentően új jellegét.

1908: a ***Nyugat*** c. folyóirat főmunkatársa lesz. Ez elszigeteltségét enyhítette. A folyóirat magára vállalta Ady védelmét és az ellentámadást is. Lédával kapcsolata 1912-ben szakadt meg.1914: találkozik Csinszkával (Boncza Berta). 1915-ben összeházasodnak. Csucsán, a Boncza-birtokon éltek, ahol Ady látta keresztül vonulni a román hadsereget a világháború idején. Egészsége rohamosan romlott, de lelkileg valósággal összezúzta a háború. Nagyon aggódott Erdélyért, siratta a magyarságot és az eltévedt emberiséget. 1919: tüdőgyulladásban meghalt.

A szerelemmel kapcsolatban sokféle tapasztalat és sokféle felfogás létezik a világban. A keresztény kultúra megkülönbözteti az égi és a földi szerelmet, a testi örömöknél fontosabbnak tartva a lelki javakat. A **romantikus szerelemfelfogás** ezt az örökséget vallja magáénak: a szerelem elsősorban két ember lelki egységét, szellemi kiteljesülését jelenti számára. **Catullus**, a római költő óta viszont azt is tudjuk, hogy a szerelem nemcsak harmonikus együttlét, hanem **ambivalens érzés** is lehet: „Gyűlölök és szeretek. Kérded tán, mért teszem én ezt. Nem tudom, érzem csak: szerteszakít ez a kín.” Tehát egyszerre szerethetjük és gyűlölhetjük a kedvesünket. A magyar lírában az **égi és földi, a lelki és testi szerelem kettősségé**t, ha nem is elsőként, de **a legmarkánsabban Ady Endre képviselte**, **nem kis megbotránkozást okozva a romantikus szerelmi lírához szokott olvasóknak**. Ady egész szerelmi életére árnyékot vetett egy veszélyes kór: a vérbaj, más néven a szifilisz. A fertőzést még fiatalon, Nagyváradon kapta el, és soha életében nem sikerült meggyógyulnia. A szerelem számára valóban „sötét verem” volt, nemcsak egy szókép, mint Petőfinél.

Futó kalandjai után 1903-ban egy férjes asszonyba szeretett bele, a verseiben **Lédának** nevezett **Diósyné Brüll Adélba**. Léda nemcsak mint nő, társ volt jelentős a költő életében. Neki köszönhette Párizst, tőle kapta azt a figyelmet, támogatást és ösztönzést, mely fordulatot hozott életében, szemléletében és költészetében. Ez a magyarázata, hogy egészen 1912-es szakításukig jelen vannak köteteiben a Lédához, Lédáról, szerelmükről írott költemények. Léda ismertette meg vele Párizst, a francia szimbolista költők verseit, és ő ajándékozta meg a szerelem minden gyötrelmével. Az ***Új versek*** kötetét **Ady Lédának ajánlotta**: „E versek mind-mind a Léda asszonyéi, aki kedvelte és akarta őket.” Az *Új versek* első, szerelmi ciklusában, a *Léda asszony zsoltáraiban* szereplő ***Héja-nász az avaron*** című vers mindent elmond erről a kapcsolatról. Már a vers **címe is meghökkentő:** a nász egyértelműen a testiségre utal. A romantika szerelmi költészetéből megszokott békés gerlepár képe helyett a **ragadozó héja** motívuma a szerelmi szenvedély egymást űző, gyilkos ösztöneit emeli ki: „Szállunk a Nyárból, űzve szállunk, Valahol az Őszben megállunk Fölborzolt tollal, szerelmesen. Ez az utolsó nászunk nékünk: Egymás husába beletépünk S lehullunk az őszi avaron.” A héja-pár nyárból őszbe tartó útja, az utolsó nász és a lehullás képe tagadja az örök szerelem fogalmát. Hat év múlva az ***Elbocsátó, szép üzenetben*** Ady kegyetlenül leszámolt a szeretett nővel: „Büszke mellemről, ki nagy, telhetetlen, Akartam látni szép hullásodat S nem elhagyott némber kis bosszuját, Ki áll dühödten bosszu-hímmel lesben.” A szerelmi harcoknak, egymás gyötrésének mindörökre vége lett. A Léda-szerelem végét két hosszú vers örökítette meg az életműben: az 1912. április 16-an megjelent ***Valaki útravált belőlünk***, illetve az 1912. május 16-án közölt ***Elbocsátó, szép üzenet***. Ady egymás mellé szerkesztve, de a keletkezési sorrendet megfordítva jelentette meg e két alkotást az 1913-ban kiadott *A magunk szerelme* című kötetben. Mindkét vers **búcsúvers**, és sok azonosság, párhuzam van közöttük az eltérések, különbségek ellenére is. A ***Valaki útravált belőlünk*** című versben a **többes szám első személyű beszélő**, a mindvégig egynemű, **fájdalmas-szomorú hangvétel**, a **hiány, veszteség, elhagyatottság** motívumai, a múlt idejű igealakok elsősorban a **fájdalmas búcsúzás** hatását keltik. Az ***Elbocsátó, szép üzenet*** **egyes szám első személyű** beszélője, a **gőgös-fensőbbséges hangvétel**, a kegyetlennek tűnő, **leszámolás jellegű** mondatok, az egyenlőtlenség motívumai, a jelenidejűség egészen más típusú elválást sejtetnek, mint a másik vers. Egyben ugyanannak az érzésnek, állapotnak, hangulatnak kétféle megnyilatkozása. Az **elveszett, elvesztett boldogság, az elhagyott-elhagyó szerető hiánya és a szakítás véglegessége,** de mindenképpen ugyanaz az ok váltja ki a fájdalmat, haragot, dühöt. A két vers szerelmük ellentmondásosságának, szélsőségességének két szélső pontja.

**Nyelvi és formai sajátosságok** is összekötik a két verset. Mindkét vers nyelvi eszközrendszere Adyra jellemző: **szóismétlések, motívumismétlések, mondatrészismétlések, figura etymologica, fokozások, egyéni szóalkotások, szókapcsolatok**.

A két vers üzenete között feszülő végletes ellentét nem oldható fel másképp, mint valamiféle szintézissel. A verseket kiváltó ok azonos, az előzmények és következmények is jórészt azonosak; tény, hogy a szerelem, a kapcsolat véget ért, és azt is feltételezhetjük, hogy mindkét vers „igaz”. Az **őrjítő hiányérzet** azonban nyilván nem oldható fel másképp, csak egy **fájdalmas-szomorú szép búcsúval** és az újrakezdést lehetetlenné tevő **kegyetlen leszámolással**. Tehát a két mű nem egymással szemben álló azonos témájú alkotás, s nem állítható, hogy az egyik a nemes és szép, a másik pedig kegyetlen és igazságtalan. Nem fogadható el a versértelmezésben a szavak, mondatok jelentésének csupán első szinten való (szó szerinti) értelmezése. Mivel **a költő egész életművére jellemzők a versek közti tágabb összefüggések, e művek értelmezésében is érdemes ezt – a motívumok szintjén amúgy is létező – rokonságot megfigyelni.**

Ady nem sokáig maradt társ nélkül. Egy 16 éves lány rokoni kapcsolatukra hivatkozva leveleket kezdett írogatni neki egy svájci leánynevelő-intézetből. **Boncza Berta** hamar az ujjai köré csavarta a költőt, aki a Lédával való szakítás után ezt írta: „ámbár nekem mindegy: vagy megházasodok, vagy elzüllök, vagy meghalok.” A bort literszám magába öntő és napi 100 cigarettát szívó költő előre menekült: a házasságot választotta. Az erdélyi Csucsára látogatott, a Boncza-birtokra, és megkérte Bertuka apjától a lány kezét. Az apa megtagadta a beleegyezését, de Ady ezzel nem törődött. 1915-ben feleségül vette **Csinszkát**, ahogy késői szerelmi lírájában szólította kedvesét. E szerelmes versek azonban már nem a szenvedélyről, hanem **a humánus értékek megőrzésének vágyáról** szólnak. Közbejött ugyanis az **első világháború** tapasztalata: „Világok pusztulásán Ősi vad, kit rettenet Űz, érkeztem meg hozzád S várok riadtan veled.” A Csinszka-versek legfőbb kérdése az, hogy **lehet-e a szerelem menedék** az elembertelenedett, háborús világgal szemben. Ady egyik legszebb Csinszkához szóló verse, az *Őrizem a szemed* erről a riadt boldogságvágyról szól: „Már vénülő kezemmel Fogom meg a kezedet, Már vénülő szememmel Őrizem a szemedet.” A szerelmi szenvedélynek nyoma sincs a Csinszka-versekben. A mindössze négy rövid versszakból álló költemény szövegét **a kéz és a szív motívumok** ismétlődése határozza meg. A vénülő igenévi jelző négyszeri ismétlése a nagy korkülönbséget hangsúlyozza. Itt sincsenek konkrétumok, a külső állapotokat utalások jelzik („Világok pusztulásán”;„...rettenet űz”; „S várok riadtan veled.”), melyek erőteljes hangulati-érzelmi tartalmai félelmessé, feszültté teszik a szöveget. A **kiúttalanságot, a tanácstalanságot, félelmet** tovább fokozzák a záróstrófa megválaszolhatatlan **kérdései** (miért, meddig), az ellentétes mellérendelő mondat a két fél egymásra utaltságát, illetve a beszélő féltő ragaszkodását közvetíti.

Csinszkához írt másik ismert verse a ***Nézz, drágám, kincseimre***. A hat strófából álló, keretes szerkezetű versben egyszerre jelenik meg a **szerelmes férfi vallomása** a bukásával, legyőzöttségével számot vető **költő önértékelésével**. A bensőséges, intim hangvétel, a sorok nyugodt ritmusa, a versmondatok viszonylagos hosszúsága (egy szakasz egy mondat), a rímelés (a a x a), a hangszimbolika (pl. 2. versszakban) lassúvá, monotonná teszik a szöveget. Egy **magát öregnek érző, beteg ember** szavai ezek, akinek egyetlen menedéke fiatal kedvese. Nagy hangsúlyt kap a versben a beszélő elhagyatottsága, „öregsége”, betegsége („Lázáros, szomorú nincseim”; „S nézz lázban, vérben, sebben”; 4. szakasz), a megszólító forma és a panasz szavai az ő személyét helyezik előtérbe.

A **számvetés-versek** hagyományainak megfelelően szemben áll múlt és jelen, azonban a múlt nem pozitív ellenpólusa a jelenbeli állapotoknak. A sok „hajh, jaj, baj” felsorolás szójátéka a múlt „dicsőségét” is eljelentékteleníti, a múlt nem konkretizálódik sem tettekben, sem történésekben, csak keserű hivatkozások utalnak a „régi szép időkre” („Búsan büszke voltam a magyarra”;„Egy Isten sem gondolhatná szebben, / Ahogy én gyermekül elképzeltem”). A legerőteljesebb kép az első szakasz ismétlődő második sora. A **lázáros** jelző a megalázott-meggyalázott bibliai alakot idézi, és **a beszélő jelenbeli helyzetének** kifejezője, melyben a kincseket maguk a költő versei jelenthetik. A jelen külső állapotait is egy erőteljes jelzős szerkezet („aljas világ”) mutatja. Ebben a létállapotban egyetlen menedék az asszony, az asszony életben tartó szerelme (4. versszak). A **népies szóalakok** (pl. vóna), az egyszerű és a több szótagú rímek (vóna – szólna; kincseimre – nincseimre – tincseimre), a **népies fordulatok** (pl. „Te vagy a szívem kedve”), az **ismétlések** magát **a szöveget is egyszerűsítik**: a költő mintha tudatosan törekedne a búsongó magyar nóták, népdalok hangulatának megidézésére is.

Nagyon leegyszerűsítve a Léda-versek a földi, a Csinszka-versek az égi szerelemfelfogást tükrözték. A negyvenes évei elején járó, beteg költő kései szerelmi költészete a Léda-versek patetikus hangneme helyett rezignált, elégikus hangon szólalt meg. A szerelem Ady verseiben most már nem két ember párviadala, hanem közös menedék az embertelen világgal és a halállal szemben.

Forrás: <http://zanza.tv/irodalom/klasszikus-modernseg-realizmus-naturalizmus-szimbolizmus-impresszionizmus-szecesszio/ady-1>

<http://tudasbazis.sulinet.hu/hu/magyar-nyelv-es-irodalom/irodalom/irodalom-11-osztaly/ady-endre-szerelmi-kolteszete/ady-endre-szerelmi-liraja>

<http://tudasbazis.sulinet.hu/hu/magyar-nyelv-es-irodalom/irodalom/irodalom-11-osztaly/csinszka-versek/ady-endre-orizem-a-szemed>

http://tudasbazis.sulinet.hu/hu/magyar-nyelv-es-irodalom/irodalom/irodalom-11-osztaly/csinszka-versek/ady-endre-nezz-dragam-kincseimre